אנטואן הובר

אנטואן הובר (בצרפתית: Anthoine Hubert;‏ 22 בספטמבר 1996 – 31 באוגוסט 2019) היה נהג מרוצים צרפתי. זכה באליפות ה-GP3 בשנת 2018. באוגוסט 2019 נהרג בתאונה במהלך מרוץ שהתקיים במסלול ספא בבלגיה במסגרת אליפות הפורמולה 2 בה התחרה. הובר נולד בליון. הוא החל להתחרות בקארטינג בשנת 2004. בשנת 2010 סיים במקום השני בגביע האקדמיה של CIK-FIA. בשנים 2011 ו-2012 התחרה באליפות העולם לנוער מתחת לגיל 18. את שתי התחרויות סיים במקום השלישי. בשנת 2013 עבר להתחרות במכוניות מושב יחיד והתחרה בפורמולה 4 הצרפתית. בעונתו הראשונה זכה באליפות לאחר שניצח 11 מתוך 21 מרוצים בעונה. שנה לאחר מכן עבר להתחרות עבור קבוצת Tech 1 באירוקאפ פורמולה רנו 2.0. בנוסף התחרה כנהג אורח גם בסבב האלפי של הפורמולה רנו. בעונתו השנייה ב-Tech 1 השיג 2 ניצחונות וחמישה פודיומים נוספים ודורג במקום החמישי. במקביל השתתף בשישה מרוצים בסבב האלפי, מתוכם ניצח ארבעה. בשנת 2016 עבר להתחרות עבור קבוצת ואן אמרספוט באליפות הפורמולה 3 האירופאית. במהלך העונה השיג ניצחון אחד ובסיומה דורג במקום השמיני. בנובמבר, אותה שנה, לקח חלק במבחנים שערכה קבוצת ART לאחר סיום עונת הפורמולה 3. בפברואר הוחתם על ידי הקבוצה שהתחרתה באליפות ה-GP3. בשנת 2018, עונתו השנייה בתחרות, זכה באליפות. במאי 2018 הצטרף לאקדמיה של קבוצת רנו. בשנת 2019 הצטרף לקבוצת ארדן באליפות הפורמולה 2 וקיבל גיבוי מלא מרנו. במחצית הראשונה של העונה ניצח 2 מרוצים (מונקו וצרפת) ולאחר שמונה סיבובים דורג במקום השמיני באליפות. ב-31 באוגוסט 2019, במהלך מרוץ שהתקיים במסלול ספא בבלגיה, נפגע הוברט בתאונה קשה. במהלך ההקפה השנייה של המרוץ איבד ג'וליאנו אלזי, נהגה של קבוצת טרידנט, את השליטה ברכבו בעקבות תקר בגלגל. הרכב הסתחרר ופגע בקיר השמאלי של המסלול. כתוצאה מהפגיעה התפרקה הכנף האחורית של המכונית. ראלף בשונג, נהגה השני של קבוצת טרידנט, האט על מנת לעקוף את אזור הפגיעה שהיה מלא בשברים שהתפזרו על המסלול. להובר, שהיה צמוד לבשונג מאחור, לא היה שדה ראייה שאיפשר לו לראות את רכבו של אלזי. הוא ניסה לפנות עם מכוניתו לצד ימין על מנת להימנע מפגיעה במכונתו של בשונג, אך פגע עם הכנף הקדמית בגלגל הימני האחורי של בשונג. רכבו פגע במהירות בגדר הימנית של המסלול. כתוצאה מעוצמת הפגיעה הועף הרכב חזרה למסלול, אז פגע בו רכבו של חואן מנואל קוריאה שהגיע מאחור ולא יכול היה להימנע מהפגיעה. מכוניתו של קוריאה התהפכה, וצמד הנהגים פונה לטיפול רפואי. קוריאה נפצע קשה וסבל משברים ברגליו ופגיעה בגבו. מותו של הובר נקבע זמן קצר לאחר התאונה. בעקבות התאונה בוטל מרוץ הפורמולה 2 וגם מרוץ הספרינט, שתוכנן להתקיים למחרת. מרוצי הפורמולה 3 והפורמולה 1 נפתחו בדקת דומיה לזכרו של הובר. שארל לקלר, חבר קרוב של הובר, השיג את הניצחון הראשון בקריירה באותו המרוץ והקדיש אותו לזכרו. מדיה וקבצים בנושא אנטואן הובר בוויקישיתוף אנטואן הובר, ברשת החברתית פייסבוק אנטואן הובר, ברשת החברתית אקס (טוויטר) אנטואן הובר, ברשת החברתית אינסטגרם אנטואן הובר, באתר DriverDB לנהגי מרוצים CIK-FIA Karting Academy Trophy 2010 standings CIK-FIA "U18" World Karting Championship 2011 standings CIK-FIA U18 World Karting Championship 2012 standings French F4 Championship 2013 standings Hubert, Romanov join Orudzhev in Tech 1’s Eurocup lineup, Paddockscout, 8 January 2014 2015 Eurocup Formula Renault 2.0 season review, FormulaScout, 7 November 2015 Hubert completes Van Amersfoort line-up, Motorsport.com, 29 February 2016 Anthoine Hubert becomes first Renault Sport Affiliated Drive, renaultsport.com, 11 May 2018 GP3 champion Anthoine Hubert joins Renault F1 scheme, makes F2 move, motorsportweek, 23 January 2019 STATEMENT: INCIDENT DURING FIA FORMULA 2 FEATURE RACE, SPA-FRANCORCHAMPS, 2 August 2019 Formula 2 driver Anthoine Hubert killed in Belgium crash, BBC, 31 August 2019 Anthoine Hubert: Formula 1 pays tribute with minute's silence before Belgian GP, BBC, 1 September 2019 Leclerc: First F1 win "difficult" to enjoy after Hubert tragedy, Motorsport.com, 1 September 2019